钦定古今图书集成/明伦汇编/氏族典/第263卷 > 王智兴
## 钦定古今图书集成/明伦汇编/氏族典/第263卷 > 王智兴

按《唐书王智兴传》：“智兴，字匡谏，怀州温人。少骁锐，为
徐州牙兵，事刺史李洧。洧弃李纳，挈州自归，纳怒，急
攻洧。智兴能驶步，奉表不数日至京师告急。德宗出
朔方军五千击纳，解去，自是为徐特将，讨吴元济也。
李师道谋挠王师，数侵徐，其将王朝晏方攻沛，智兴
逆击败之。朝晏脱身保沂州，进破姚海兵五万于丰”
北，获美妾三人，斩以徇。朝晏自沂以轻兵袭沛，夜战
狄丘，复破之。累迁侍御史。元和十三年伐师道，贼平，
进御史中丞。长庆初，河朔用兵，加检校左散骑常侍，
充武宁军副使。属朝廷用崔群为武宁节度，智兴还，
勒兵斩关入，杀异己者十馀辈，然后谒群，谢曰：“此军
情也。”群乃治装去，智兴以兵卫送还朝。至埇桥，掠盐
铁院及贡物，劫商旅，逐濠州刺史侯弘度。朝廷甫罢
兵，不能讨，即诏检校工部尚书，充本军节度使。智兴
由是揪索财赂，交权幸以贾虚名。李同捷以沧、德叛，
智兴请悉师三万，赍五月粮讨贼。既战，降其将十辈，
遂拔棣州。入朝，册拜太傅，封雁门郡王，改忠武、河中、
宣武三节度，卒。子九人，晏平、晏宰知名。